የደቡብ ሱዳን ኢኮኖሚን ማሳደግ ብቸኛው  መንገድ የአገሪቱ ሰላምን ማረጋገጥ ነው -ሳልቫኪር
የደቡብ ሱዳን ፕሬዚዳንት ሳልቫኪር የሃገራቸውን ኢኮኖሚ ለማሳደግ ብቸኛው መንገድ የሃገሪቱን ሰላም ማረጋገጥ ብቻ ነው አሉ ።በደቡብ ሱዳን ለአመታት በእርስ በርስ ጦርነት ምክንያት በመቶ ሺዎች የሚቆጠሩ ደቡብ ሱዳናውያን ለሞት ሲጋለጡ ከ2 ሚሊየን በላይ ደግሞ ቤት ንብረታቸውን ጥለው ተፈናቅለዋል፡፡በሃገሪቱ የተከሰተውን ጦርነት ለማስቆም እ.አ.አ መስከረም 2015 የተፈረመው የሰላም ስምምነት የጥምር መንግስት አገዛዝ እንዲመሰረት በር እንዲከፍት ቢጠበቅም ባለፈው ዓመት ሐምሌ በተቀሰቀሰው አዲስ ግጭት ዳግመኛ ወደ ነበረችበት ልትመለስ ችላለች፡፡አሁን ግን የሃገሪቱ ገፅታ መቀየር የሚቻለው ብቸኛው መንገድ ሃገሪቱ የራሷን ሰላም በራሷ መፍጠር ስትችል ብቻ ነው፡፡ በማለት የሃገሪቱ መንግስት  ፊቱን ኢኮኖሚያዊ ግንባታ ላይ ለማዞር የብሔራዊ ተቋማትን መልሶ ለማቋቋም እንዲሁም ዴሞክራሲ እና የህግ የበላይነትን ለማደስ በመንቀሳቀስ ላይ እንደሚገኝ ሱዳን ትሪቡን በዘገባው አስነብቧል፡፡የደቡብ ሱዳን ፕሬዚዳንት ሳልቫኪር በበኩላቸው ግጭትን እና ጦርነትን ለማቆም ሰላማዊ የሆነ መንገድን ከመከተል በስተቀር ምንም አይነት መፍትሄ አለመሆሩን ተናግረዋል፡፡ፕሬዚደንቱ ለከፍተኛ የደህንነት አባላት ቡድን በሰሠጡት መግለጫ የሃገሪቱን ደህንነት ለመጠበቅ የደህንነት አባላቱ ከመከላከያ ሃይል አባላት እና የስለላ ወኪሎች ከሃገሪቱ ወታደሮች ጋር ተባብረው እንዲሰሩም ነው ጥሪ ያቀረቡት፡፡አለም አቀፉ ማህበረሰብ ለደቡብ ሱዳን ሰላምና መረጋጋት እየሰራን ነው ቢሉም፤ እኛ ግን እነዚህን ግጭቶችን ለመፍታት እርስ በእርስ ከመወያየት ውጪ ምንም መፍትሄ እንደሌለ  ባገኘናቸው አጋጣሚዎች እና መድረኮች ሁሉ እንዲያውቁት እየነገርናቸው ነው ሲሉ የተናገሩት ፕሬዚዳንቱ ።አሁን በእርግጠኝነት ግጭቱን ማስቆም እንችላለን የሃገሪቱ ዜጎችም ወደ ትክክለኛ ህይወታቸው ተመልሰው ተረጋግተው ይኖራሉ ብለዋል፡፡በአንፃሩ ደግሞ ጦርነቱ እንዲቀጥል የሚፈልጉ ሁሉ አሁን ግልጽ እና ህዝቡ ራሱ ማን እንደሆኑ እና ምን እንደሚፈልጉ ሊያውቁ ይችላሉም ብለዋል፡፡ (ምንጭ: ሱዳን ትሪቡን)   